Τάρτα με κοτόπουλο και καμαμπέρ
Λιχούδικη και χορταστική είναι αυτή η τάρτα με κοτόπουλο και καμαμπέρ. Ιδανική και για πρώτο πιάτο αλλά και για κύριο μαζί με μια δροσερή σαλάτα.
2 κούπες αλεύρι που φουσκώνει μόνο του, 1 κούπα αλεύρι ολικής άλεσης, 2 κ.γ. μπέικιν πάουντερ, 40 γρ. βούτυρο, 1/2 κούπα γιαούρτι αγελαδινό με χαμηλά λιπαρά, νερό (όσο πάρει), 2 κούπες φιλέτο από στήθος κοτόπουλου, βρασμένο και ψιλοκομμένο, 2 κούπες μανιτάρια λευκά, σε λεπτές φέτες, 1/2 κούπα κράνμπερι σος (σε επιλεγμένα σούπερ μάρκετ βρίσκουμε κονσέρβα με κράνμπερι σος. Αλλιώς τη φτιάχνουμε μόνοι μας, ζεσταίνοντας 1 - 2 κ.σ. μαρμελάδα κράνμπερι ή με φρούτα του δάσους με 1/2 κούπα νερό και λίγες σταγόνες ξίδι), 1 μικρό ξερό κρεμμύδι, πολύ ψιλοκομμένο, 160 γρ. καμαμπέρ, σε φετάκια (γαλλικό τυρί με ιδιαίτερο άρωμα - σε καλά deli και σε μεγάλα σούπερ μάρκετ), 1 κ.σ. γάλα φρέσκο (για άλειμμα)
Για να φτιάξουμε τάρτα με κοτόπουλο και καμαμπέρ, ξεκινάμε προθερμαίνοντας το φούρνο στους 180° C.Σε ένα βαθύ μπολ ανακατεύουμε τα άλευρα με το μπέικιν πάουντερ. Ρίχνουμε το βούτυρο και τρίβουμε τα υλικά με τα δάχτυλά μας, μέχρι να έχουμε μια ζύμη σαν ψίχουλα.Προσθέτουμε το γιαούρτι και ζυμώνουμε, ρίχνοντας σταδιακά τόσο νερό (σιγά-σιγά), ώστε να σχηματιστεί μια λεία και μαλακή ζύμη. Την ανοίγουμε σιγά-σιγά με τα χέρια ή με τον πλάστη σε δίσκο διαμέτρου 30 εκ. Στρώνουμε ένα ρηχό ταψί ή μια ταρτιέρα με λαδόκολλα και απλώνουμε το ζυμάρι. Απλώνουμε τη σος πάνω στη ζύμη, σκορπίζουμε το κοτόπουλο, τα μανιτάρια και το κρεμμύδι. Καλύπτουμε με το τυρί, αλείφουμε την επιφάνεια με το γάλα και ψήνουμε για περίπου 15 - 20 λεπτά, μέχρι να ψηθούν η ζύμη και τα λαχανικά και να λιώσει το τυρί.
Αλεύρι (ζύμες),Γιαούρτι,Κοτόπουλο,Light